Document ID: 32002R0312

Padomes Regula (EK) Nr. 312/2002
(2002. gada 18. februāris),
ar ko piemēro galīgo antidempinga maksājumu attiecībā uz dažu Japānas un Ķīnas Tautas Republikas izcelsmes magnētisko disku (3,5 collu mikrodisku) importu un izbeidz procedūru sakarā ar Taivānas izcelsmes 3,5 collu mikrodisku importu
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Padomes Regulu (EK) Nr. 384/96 (1995. gada 22. decembris) par aizsardzību pret importu par dempinga cenām no valstīm, kas nav Eiropas Kopienas dalībvalstis [1], un jo īpaši tās 11. panta 2. punktu,
ņemot vērā Komisijas priekšlikumu, kas iesniegts pēc apspriešanās ar Padomdevēju komiteju,
tā kā:
A. PROCEDŪRA
1. Iepriekšējā izmeklēšana, kas skar Japānu, Taivānu un Ķīnas Tautas Republiku
(1) Padome ar Regulu (EEK) Nr. 2861/93 [2] ieviesa galīgos antidempinga pasākumus saistībā ar dažu Japānas, Taivānas un Ķīnas Tautas Republikas izcelsmes magnētisko disku ("3,5 collu mikrodisku") importu Kopienā.
2. Saistītas izmeklēšanas
(2) Galīgos antidempinga maksājumus noteica arī par Honkongas un Korejas Republikas [3], kā arī Indonēzijas [4] izcelsmes 3,5 collu mikrodisku importu.
Pasākumi, kas skar Honkongu un Korejas Republiku, ir jāpārskata, un šī procedūra uzsākta 1999. gada septembrī [5].
(3) Pasākumiem, kas skar Malaiziju, Meksiku un Amerikas Savienotās Valstis, termiņš beidzās 2001. gada 14. aprīlī [6].
3. Izvērtēšanas lūgums
(4) Pēc paziņojuma publicēšanas sakarā ar gaidāmo termiņa izbeigšanos antidempinga pasākumiem, kas piemērojami Japānas, Taivānas un Ķīnas Tautas Republikas izcelsmes 3,5 collu mikrodisku importam [7], 1998. gada jūnijā Komisija saņēma lūgumu izvērtēt šos pasākumus saskaņā ar Regulas (EK) Nr. 384/96 ("pamatregula") 11. panta 2. punktu.
Šo lūgumu iesniedza Eiropas Diskešu ražotāju komiteja ("Diskma") ražotāju vārdā, kuru kopējā produkcija veido ievērojamu daļu attiecīgo ražojumu kopējā ražošanas apjoma Kopienā.
(5) Lūgumu pamatoja ar to, ka, beidzoties pasākumu termiņam, iespējams, turpināsies vai atkārtosies dempinga gadījumi, radot zaudējumus Kopienas ražošanas nozarei. Pēc apspriešanās ar padomdevēju komiteju konstatējusi, ka ir pietiekams pamatojums uzsākt izvērtēšanas procedūru, Komisija uzsāka šādu izvērtēšanu [8] saskaņā ar pamatregulas 11. panta 2. punktu.
4. Izmeklēšana
(6) Komisija oficiāli paziņoja pieciem Kopienas ražotājiem, kas atbalstīja lūgumu, tai zināmajiem ražotājiem eksportētājiem un importētājiem, kā arī eksportētājvalstu pārstāvjiem par izmeklēšanas sākšanu un nodrošināja iesaistītajām pusēm iespēju rakstiski izklāstīt savu viedokli un lūgt, lai tās uzklausa.
(7) Komisija izsūtīja anketas tai zināmajām pusēm un saņēma izsmeļošas atbildes no diviem Kopienas ražotājiem, Taivānas ražotāja eksportētāja un Ķīnas ražotāja, ar to saistīta eksportētāja Honkongā un ar to saistīta importētāja Apvienotajā Karalistē.
(8) Komisija arī izsūtīja anketas daudziem uzņēmējiem, kas, kā varēja noprast, ir 3,5 collu mikrodisku pircēji un importētāji Kopienā vai pārstāv tos.
(9) Komisija savāca un pārbaudīja visu informāciju, kas, pēc tās ieskatiem, būtu vajadzīga, lai noteiktu dempinga un zaudējumu turpināšanās vai atkārtošanās iespējamību un lemtu par to, vai šo pasākumu saglabāšana nebūtu pretrunā Kopienas interesēm.
Pārbaudes veica turpmāk norādīto uzņēmējsabiedrību telpās.
Ražotāji eksportētāji
a) ražotājs eksportētājs Taivānā
CIS Technology Inc., Taipei Hsien, Taivānā;
b) ražotājs eksportētājs Ķīnas Tautas Republikā/Honkongā
Hanny Zhuhai Ltd, Kowloon, Honkonga (ar ražotāju saistīts eksportētājs Hanny Magnetics (Zhuhai) Ltd., Guandunas province, Ķīnas Tautas Republikā)
un ar viņu saistītais importētājs Memtek Products Europe Ltd, Harmondsworth, Apvienotajā Karalistē.
Kopienas ražotāji
Computer Support Italcard s.r.l., Milāna, Itālijā;
Sentinel N.V., Bodema, Beļģijā.
(10) Izmeklēšana saistībā ar dempinga turpināšanās un atkārtošanās iespējamību aptvēra laika posmu no 1997. gada 1. oktobra līdz 1998. gada 30. septembrim ("izmeklēšanas laiks"). Situācijas izpēte Kopienas 3,5 collu mikrodisku tirgū aptvēra laika posmu no 1994. gada līdz izmeklēšanas laika beigām ("analizētais laika posms").
(11) Visas iesaistītās puses tika informētas par galvenajiem faktiem un apsvērumiem, kuru dēļ paredzēts ieteikt saglabāt pašreizējos pasākumus attiecībā uz Japānu un Ķīnas Tautas Republiku, kā arī izbeigt procedūru attiecībā uz Taivānu. Pēc šīs informācijas izziņošanas Komisija saņēma viedokļa izklāstu no divām iesaistītajām pusēm. Pušu piezīmes izskatīja, vajadzības gadījumā izdarot izmaiņas secinājumos.
B. ATTIECĪGIE RAŽOJUMI UN LĪDZĪGI RAŽOJUMI
1. Attiecīgie ražojumi
(12) Attiecīgos ražojumus (3,5 collu mikrodiskus) ar KN kodu ex85232090 izmanto kodētas ciparu datorinformācijas ierakstīšanai un glabāšanai, izņemot 3,5 collu mikrodiskus ar 120 MB vai lielāku ietilpību, kas ražoti pēc servomehānisma optiski nepārtrauktās vadības tehnoloģijas vai servomehānisma magnētisko sektoru vadības tehnoloģijas.
(13) Ir pieejami dažādi attiecīgo 3,5 collu mikrodisku modeļi, kas atšķiras pēc dažādiem rādītājiem, piemēram, ietilpības, formatēšanas, sertifikācijas pakāpes (raksturlielums, ko izmanto, pārbaudot mikrodiska kvalitāti) un pēc tā, kādā veidā tos laiž pārdošanā, proti, vai tos pārdod kā firmas ražojumus (parasti tos pārdod iepakotus kastītēs pa 10 gab.) vai kā masveida ražojumus, bez iepakojuma. Neraugoties uz to, ka ir dažādi 3,5 collu mikrodisku modeļi, tie īpaši neatšķiras pēc saviem fizikālajiem pamatrādītājiem un tehnoloģijas. Lielā mērā tie visi ir savstarpēji aizvietojami.
Tādēļ iepriekš minētie 3,5 collu mikrodiski ir uzskatāmi par vienādiem ražojumiem.
2. Līdzīgi ražojumi
(14) Atšķirīgos 3,5 collu mikrodisku modeļus, kas aplūkoti iepriekš un ko ražo un pārdod Kopienā, vai ko ražo attiecīgajās valstīs un eksportē uz Kopienu, ražo, izmantojot vienādu pamattehnoloģiju un pēc saviem fizikālajiem pamatrādītājiem tie ir līdzīgi un lielā mērā ir savstarpēji aizvietojami. Tāpēc visi šie 3,5 collu mikrodiski ir uzskatāmi par līdzīgiem ražojumiem pamatregulas 1. panta 4. punkta nozīmē.
C. DEMPINGA TURPINĀŠANĀS IESPĒJAMĪBA
1. Iepriekšējas piezīmes
(15) Būtu jānorāda, ka izmeklēšanas laikā imports no attiecīgajām valstīm veidoja tikai nelielu daļu no sākotnējās izmeklēšanas laikā (no 1990. gada 1. aprīļa līdz 1991. gada 31. martam) eksportētajiem daudzumiem, t.i., apmēram 10 % Ķīnas Tautas Republikas un Taivānas gadījumā un mazāk kā 1 % Japānas gadījumā.
2. Japāna
(16) Trīs no piecām izvērtēšanas lūgumā minētajām uzņēmējsabiedrībām apgalvoja, ka tās vairs neražo un nepārdod attiecīgos ražojumus Kopienai. Pārējās uzņēmējsabiedrības uz Komisijas anketu neatbildēja; tādēļ nebija datu, pēc kuriem varētu noteikt, vai šīs uzņēmējsabiedrības ir veikušas dempingu. Tāpēc, kā arī, lai neatbalstītu nesadarbošanos, secinājumus par Japānu izdarīja saskaņā ar pamatregulas 18. pantu, balstoties uz pieejamiem faktiem, šajā gadījumā uz lūguma iesniedzēja sniegtajiem pierādījumiem. Būtu jāpiebilst, ka izvērtēšanas lūgumā ietvertā informācija bija labākā pieejamā informācija. Eurostat dati dempinga aprēķiniem nebija izmantojami, jo attiecīgie ražojumi nav vienīgie ražojumi ar šādu KN kodu. Izvērtēšanas lūgumā dempinga starpība bija noteikta, salīdzinot aprēķināto normālo vērtību (ražošanas izmaksas kopā ar saprātīgi aprēķinātām pārdošanas, vispārējām un administrācijas izmaksām, kā arī peļņu) ar aprēķinātajām eksporta cenām (piegāžu cenas pirmajam nesaistītajam pircējam, atskaitot summas, ko veido importētāja izmaksas un peļņa). Veicot šādus aprēķinus un ņemot vērā antidempinga maksājumus, dempinga starpība svārstījās no 5 % līdz 10 %.
3. Taivāna
(17) Jānorāda, ka viena Taivānas uzņēmējsabiedrība atbildēja uz anketas jautājumiem. Izmeklēšanas laikā šī uzņēmējsabiedrība vien veica faktiski visu attiecīgo ražojumu eksportu Kopienā, tā apjomam sasniedzot gandrīz trīs miljonus vienību. Beidzoties izmeklēšanas laikam, bija notikušas nopietnas izmaiņas, ko vajadzēja ņemt vērā. Proti, izmeklēšanas laikā uzņēmējsabiedrība bija pārstājusi ražot 3,5 collu mikrodiskus, slēdzot savu Informācijas nesēju nodaļu. To uzskatīja par acīmredzamu, neapstrīdamu rīcību ar ilgstošām sekām, kas nav saistīta ar manipulācijām vai iesaistīto pušu iepriekš izplānotu darbību. Tā kā šī uzņēmējsabiedrība, kas sadarbojās un kas izmeklēšanas laikā veica faktiski visu 3,5 collu mikrodisku eksportu Kopienā, ir pārstājusi izgatavot attiecīgos ražojumus, uzskatīja, ka nav nozīmes pārbaudīt dempinga turpināšanās iespējamību izmeklēšanas laikā.
4. Ķīnas Tautas Republika
a) Vispārīgas piezīmes
(18) Būtu jānorāda, ka viena Ķīnas Tautas Republikas uzņēmējsabiedrība atbildēja uz anketas jautājumiem. Šī uzņēmējsabiedrība vien izmeklēšanas laikā veica faktiski visu attiecīgo ražojumu eksportu Kopienā, tā apjomam sasniedzot gandrīz divus miljonus vienību.
b) Normālā vērtība
(19) Tāpat kā sākotnējā izmeklēšanā, Taivānu izraudzījās kā piemērotu valsti ar tirgus ekonomiku, lai noteiktu normālo vērtību Ķīnas Tautas Republikā saskaņā ar pamatregulas 2. panta 7. punkta a) apakšpunktu. Iesaistītās puses tika aicinātas izteikt savas domas par šādu izvēli. Vienīgais ražotājs no Ķīnas Tautas Republikas, kas sadarbojās, iebilda pret to, ka vispār būtu jāizvēlas analoga valsts, un uzsvēra, ka tā vietā normālo vērtību vajadzētu aprēķināt, pamatojoties uz ražošanas izmaksām pašā Ķīnas Tautas Republikā. Viņš apgalvoja, ka tas atbilstot visiem kritērijiem, kas minēti pamatregulas 2. panta 7. punkta c) apakšpunktā.
Šis iebildums nebija pieņemams tādēļ ka, veicot izvērtēšanu saskaņā ar pamatregulas 11. panta 2. punktu, pasākumus drīkst saglabāt vai atcelt, nevis grozīt. Norādīja arī uz iegūtajiem datiem, kas liecina par dempinga atkārtošanās iespējamību. Uzņēmējsabiedrību informēja, ka tā var panākt tirgus ekonomikas statusa atzīšanu sakarā ar izvērtēšanas lūgumu, ievērojot pamatregulas 11. panta 3. punktu. Taču uzņēmējsabiedrība no šādas iespējas atteicās.
(20) Nesaņēmusi citus priekšlikumus sakarā ar analogās valsts izvēli, Komisija, nosakot normālo vērtību Ķīnas Tautas Republikā, nolēma izmantot Taivānu. Turklāt jau sākotnējās izmeklēšanas laikā Taivānas tirgu uzskatīja par piemērotu un pieņemamu.
(21) Normālo vērtību visiem, izņemot vienu, 3,5 collu mikrodisku modeļiem, ko eksportējis Ķīnas ražotājs eksportētājs, kas sadarbojās, aprēķināja, ņemot vērā reprezentatīvas iekšzemes pārdošanas cenas nesaistītiem pircējiem.
Tikai vienam 3,5 collu mikrodisku modelim, kuram neizdevās sameklēt salīdzināmus iekšzemes pārdošanas cenas analogajā valstī, normālā vērtība bija jāaprēķina saskaņā ar pamatregulas 2. panta 3. punktu. Aprēķināto normālo vērtību noteica, balstoties uz līdzvērtīga modeļa ražošanas izmaksām, ko piegādājis Taivānas ražotājs eksportētājs, kas sadarbojās, tajās ietverot saprātīgas pārdošanas, vispārējās un administrācijas izmaksas, kā arī peļņu.
c) Eksporta cena
(22) Tā kā eksportpreces piegādāja saistītam importētājam Kopienā, eksporta cenas saskaņā ar pamatregulas 2. panta 9. punktu aprēķināja no cenas, par kādu attiecīgie ražojumi pirmoreiz pārdoti tālāk nesaistītam pircējam Kopienā. Lai noteiktu ticamu eksporta cenu, izdarīja korekciju, ņemot vērā izmaksas no importēšanas brīža līdz tālākas pārdošanas brīdim un uzkrāto peļņu. Veicot korekciju, ņēma vērā transporta, apdrošināšanas, pārkraušanas un papildu izmaksas Kopienā, kā arī muitas nodokļus. Atrēķināja arī saistītā importētāja pārdošanas, vispārējās un administrācijas izmaksas saistībā ar attiecīgajiem ražojumiem, kā arī saprātīgu peļņas normu. Tā kā atklājās, ka finansēšanas izmaksas saistībā ar 3,5 collu mikrodisku darījumiem neparādās saistītā importētāja grāmatvedības pārskatos, šīs izmaksas aprēķināja procentos no attiecīgo ražojumu galīgās pārdošanas cenas, attiecīgi tās atrēķinot. Papildus veica korekciju, ņemot vērā tirdzniecības izmaksas, kas radušās saistītā importētāja meitas uzņēmumam, pārdodot attiecīgos ražojumus Kopienā.
d) Salīdzinājums
(23) Salīdzināja katra ražojumu modeļa normālo vērtību un eksporta cenu. Saskaņā ar pamatregulas 2. panta 10. punktu veica pienācīgu korekciju, ņemot vērā to faktoru atšķirības, kas, kā pierādīts, ietekmē cenas un to salīdzināmību. Šāda korekcija attiecas uz fizikālo īpašību atšķirībām, atlaidēm, transporta, apdrošināšanas, pārkraušanas un papildu izmaksām ārpus Kopienas, kā arī uz iepakošanu. Veicot korekciju saistībā ar fizikālajām īpašībām, ņēma vērā to, ka daži 3,5 collu mikrodisku modeļi, ko pārdod Ķīnas ražotāji eksportētāji, ir formatēti, turpretim līdzīgiem modeļiem, ko pārdod Taivānas tirgū, šāda īpašība nepiemīt.
e) Dempinga starpība
(24) Atklājās, ka eksporta cenas dažādos vienas dalībvalsts reģionos ievērojami atšķiras; pārdevumi nesaistītiem pircējiem, kas veido gandrīz pusi no kopējā daudzuma, tika veikti par cenām, kas sistemātiski pārsniedz pārdošanas cenas, ko piedāvā nesaistītiem pircējiem visās pārējās dalībvalstīs. Tā kā šādos apstākļos dempinga starpības aprēķināšana, izmantojot salīdzināmo vidējo lielumu metodi, nedod pilnīgu priekšstatu par dempingu, uzskatīja, ka būtu lietderīgi saskaņā ar pamatregulas 2. panta 11. punktu salīdzināt katra modeļa vidējo svērto normālo vērtību ar katra atsevišķa darījuma cenām Kopienā.
(25) Veicot salīdzinājumu, atklājās, ka dempinga starpība svārstās no 5 % līdz 10 % un tā ir vienāda ar summu, par kādu normālā vērtība pārsniedz eksporta cenu, kas izteikta procentos no CIF importa cenas uz Kopienas robežas pirms muitas nodokļa nomaksas.
5. Secinājums
(26) Iepriekš minētie dati liecina par to, ka turpinās Japānas un Ķīnas Tautas Republikas izcelsmes 3,5 collu mikrodisku ievešana par dempinga cenām, lai arī šis secinājums izdarīts, balstoties uz nelielu importa apjomu. Attiecībā uz Taivānu dempings vairs nenotiek.
D. DEMPINGA ATKĀRTOŠANĀS IESPĒJAMĪBA
1. Imports no Japānas un Ķīnas Tautas Republikas
(27) Imports no Japānas un Ķīnas Tautas Republikas sākotnējās izmeklēšanas laikā bija sasniedzis apmēram 130 miljonus vienību un kopā veidoja aptuveni 30 % šķietamā Kopienas patēriņa. Japānas izcelsmes importpreces veidoja apmēram trīs ceturtdaļas no abu valstu kopējā importa apjoma.
(28) Abu valstu imports strauji saruka pēc aizsardzības pasākumu ieviešanas 1993. gadā, un jau 1995. gadā tā apjoms bija tikai ap 10 miljoniem vienību. Ņemot vērā secinājumu, ka turpinās Japānas un Ķīnas Tautas Republikas importpreču ievešana par dempinga cenām, uzskatīja par lietderīgu pārbaudīt arī dempinga atkārtošanās iespējamību, t.i., varbūtību, ka importpreces no šīm abām valstīm arvien lielākā daudzumā tiks ievestas par dempinga cenām.
2. Neizmantotas ražošanas jaudas Japānā un Ķīnas Tautas Republikā
(29) Divas no trim uzņēmējsabiedrībām, kas atsaucās, paziņoja, ka tās vairs neizgatavo attiecīgos ražojumus. Trešā Japānas uzņēmējsabiedrība, kas izmeklēšanas laikā izgatavoja attiecīgos ražojumus, bet neeksportēja tos uz Kopienu, apgalvoja, ka tai neesot neizmantotas ražošanas jaudas. Pārējās divas uzņēmējsabiedrības, kas minētas izvērtēšanas lūgumā, nemaz neatbildēja uz anketas jautājumiem. Tāpēc pieņem, ka šīm abām uzņēmējsabiedrībām varētu būt neizmantotas jaudas, ko var izmantot.
(30) Ražošanas apjomi vienīgajam Ķīnas ražotājam eksportētājam, kas sadarbojās, no 1995. gada līdz izmeklēšanas laikam samazinājās gandrīz par 50 %. Taču dati liecina par to, ka pastāv ievērojamas neizmantotas ražošanas jaudas.
3. Japānas un Ķīnas Tautas Republikas eksporta cenas citos trešo valstu tirgos
(31) Vienīgā Ķīnas ražotāja eksportētāja, kas sadarbojās, vidējās cenas valstīs ārpus ES izmeklēšanas laikā bija ievērojami zemākas, nekā Kopienas tirgū. Japānas ražotāji eksportētāji šajā sakarā informāciju nesniedza.
4. Iespējamās sekas, beidzoties pasākumu termiņam attiecībā uz Japānu un Ķīnas Tautas Republiku
(32) Kā norādīts iepriekš, veiktie dempinga aprēķini balstās uz samērā nelieliem eksporta apjomiem Kopienā. Ir pamats uzskatīt, ka, beidzoties pasākumu termiņam, galapatērētājiem piegādās Japānas un Ķīnas mikrodiskus par pazeminātām cenām, bet to apjomi, visticamāk, pieaugs.
(33) Veicot sākotnējo izmeklēšanu un arī pašreizējo izvērtēšanu sakarā ar pasākumu termiņa beigām, atsaucība no Japānas puses bija maza. Kā jau minēts 16. apsvērumā, divas aptaujātās uzņēmējsabiedrības vispār neatbildēja uz anketas jautājumiem, lai gan tās turpina darboties 3,5 collu mikrodisku tirgū. Šajos apstākļos, pamatojoties uz pamatregulas 18. pantu, izdarīja secinājumu, ka, iespējams, pastāv neizmantotas ražošanas jaudas, ko var izmantot, beidzoties antidempinga pasākumu termiņam. Tādējādi ir iespējams ievērojams eksports par dempinga cenām.
(34) Tā kā Ķīnas Tautas Republikai ir ievērojamas neizmantotas ražošanas jaudas un izmeklēšanas laikā vidējās eksporta cenas valstīs ārpus ES bija krietni zemākas, nekā cenas Kopienas tirgū, ir sagaidāms, ka, atceļot šos pasākumus, ievērojama daļa preču, ko pašlaik pārdod vietējā tirgū vai eksportē uz valstīm ārpus ES, tiks novirzīta uz Kopienas tirgu par dempinga cenām.
5. Iespējamās sekas, beidzoties pasākumu termiņam attiecībā uz Taivānu
(35) Tā kā vienīgā uzņēmējsabiedrība, kas izmeklēšanas laikā faktiski veica visu attiecīgo ražojumu eksportu Kopienā, vairs neražo 3,5 collu mikrodiskus, dempinga atkārtošanās iespējamība no šīs uzņēmējsabiedrības puses nepastāv.
(36) Kopienas ražošanas nozares pārstāvji apgalvoja, ka divi citi mikrodisku ražotāji no Taivānas vēl turpina darboties šajā jomā un ka minētās uzņēmējsabiedrības, kas nesadarbojās izmeklēšanas laikā, gadījumā, ja tiks atcelti pasākumi attiecībā uz Taivānu, eksportēs lielu daudzumu 3,5 collu mikrodisku par dempinga cenām.
(37) Šo apgalvojumu noraidīja, jo neizdevās savākt pierādījumus tam, ka šīs divas uzņēmējsabiedrības, kas nesadarbojās, būtu eksportējušas 3,5 collu mikrodiskus Kopienā izmeklēšanas laikā vai kādā vēlākā laika posmā. Ņemot vērā ka, tāpat kā pēdējā laikā, eksportpreces Kopienā ieveda tikai Taivānas ražotājs, kas sadarbojās, kurš tagad ir pārtraucis ražošanu, var secināt, ka 3,5 collu mikrodisku imports par dempinga cenām ir pārtraukts. Turklāt lielākā no divām Kopienas ražošanas nozares pārstāvju minētajām uzņēmējsabiedrībām ir nodibinājusi Kopienā meitas uzņēmumu, kas ražo tikai 3,5 collu mikrodiskus, un tāpēc tai tikpat kā nav iemeslu atsākt attiecīgo ražojumu eksportu uz Kopienu.
6. Secinājumi
(38) Izmeklēšanas rezultāti liecina par to, ka turpinās eksportpreču ievešana no Japānas un Ķīnas Tautas Republikas par dempinga cenām. Nav nekādu norādījumu uz to, ka šis stāvoklis aizsardzības pasākumu atcelšanas gadījumā varētu mainīties. Turklāt konstatēja, ka pašreizējais nelielais importa apjoms par dempinga cenām varētu ievērojami palielināties, beidzoties pasākumu termiņam, jo pasākumu iespējamās atcelšanas un lielo neizmantoto jaudu dēļ var pazemināties tālākās pārdošanas cenas, pieaugt pārdošanas apjomi un tirgus daļa. Tāpēc secināja, ka, atceļot šos pasākumus, turpināsies Japānas un Ķīnas Tautas Republikas izcelsmes importpreču ievešana par dempinga cenām un pastāv arī varbūtība, ka importpreču daudzums, ko ieved par dempinga cenām, ievērojami pieaugs.
(39) Attiecībā uz Taivānu, kura neveic eksportu par dempinga cenām, fakts, ka ir vēl divi citi attiecīgo ražojumu ražotāji, nav vērtējams kā pietiekams arguments, ka šie divi Taivānas ražotāji var uzsākt eksportu uz Kopienu par dempinga cenām. Tādēļ secināja, ka pašreiz nepastāv nopietni draudi, ka varētu atkārtoties Taivānas preču dempings.
E. KOPIENAS RAŽOŠANAS NOZARES DEFINĪCIJA
(40) 3,5 collu mikrodiskus Kopienā ražo:
- divi Kopienas ražotāji, kas pilnā mērā sadarbojās ar Komisiju izmeklēšanas laikā;
- trīs citi ražotāji, kas atbalstīja izvērtēšanas lūgumu;
- citi uzņēmēji, kas saistīti ar Japānas, Taivānas un Ķīnas eksportētājiem.
(41) Līdzīgi kā iepriekšējo procedūru laikā, konstatēja, ka Kopienas ražošanas nozares stāvokļa novērtējums būs sagrozīts, ja no "Kopienas produkcijas" definīcijas neizslēgs Kopienas ražotājus, kas saistīti ar tiem ražotājiem no iepriekšējās izmeklēšanas procedūrās iesaistītajām valstīm, kuri, kā atklājās, veikuši attiecīgā ražojuma dempingu. Tādēļ to uzņēmēju produkcija, kuri saistīti ar ražotājiem attiecīgajās valstīs, ir izslēgta no "Kopienas produkcijas" definīcijas.
(42) Produkcija, ko ražo divi Kopienas ražotāji, kas sadarbojās, un vēl trīs ražotāji, kas atbalstīja lūgumu, tādēļ ir pieskaitāma Kopienas produkcijai pamatregulas 4. panta 1. punkta nozīmē.
(43) Šīs procedūras laikā tika saņemts iesniegums no Ķīnas ražotāja eksportētāja ar apgalvojumu, ka divu tādu Kopienas ražotāju, kas sadarbojās, izgatavotie ražojumi neatbilst Kopienas izcelsmes noteikumu normām, kas izklāstītas 24. pantā Padomes Regulā (EEK) Nr. 2913/92 (1992. gada 12. oktobris) par Kopienas Muitas kodeksa pieņemšanu [9] un kas precizētas Regulas (EK) Nr. 12/97 noteikumos [10], un tāpēc tie nav iekļaujami Kopienas produkcijā.
(44) Šo apgalvojumu noraidīja, jo izmeklēšanas gaitā atklājās, ka šo divu Kopienas uzņēmējsabiedrību ražotie 3,5 collu mikrodiski ir izgatavoti no Kopienā iegūtām sastāvdaļām. Turklāt šie uzņēmumi ražošanas procesā pievieno ievērojamu vērtību; visi to galvenie biroji un pētniecības un attīstības centri atrodas Kopienā un 3,5 collu mikrodiskiem, ko tie ražo, ir Kopienas izcelsme saskaņā ar Kopienas Muitas kodeksu.
(45) Ņemot vērā iepriekš teikto, kā arī Kopienas ražotāju, kas sadarbojās, nozīmīgo īpatsvaru, kuri šajā gadījumā ražo vairāk nekā 75 % Kopienas produkcijas, uzskata, ka viņi tāpēc ir pieskaitāmi pie Kopienas ražošanas nozares pamatregulas 4. panta 1. punkta un 5. panta 4. punkta nozīmē. Turpmāk tekstā viņus sauc par "Kopienas ražošanas nozari".
F. 3,5 COLLU MIKRODISKU TIRGUS KOPIENĀ
1. Vispārīgas piezīmes
(46) 3,5 collu mikrodisku tirgus ir sasniedzis zināmu attīstības pakāpi, un to pašlaik raksturo pieprasījuma kritums. Citi ražojumi, piemēram, ZipTM diski, pārējie lielas ietilpības mikrodiski, piemēram, HiFD un magnētoptiskie datu nesēji, piemēram, ierakstāmie kompaktdiski (CD-R) pakāpeniski pārņem 3,5 collu mikrodisku tirgus daļu. Tomēr, ņemot vērā lielo skaitu personālo datoru, kas aprīkoti ar 3,5 collu mikrodisku diskdzini, ir skaidrs, ka Kopienā arī turpmāk būs vajadzība pēc šiem mikrodiskiem. Turklāt, kā liecina nesena tirgus izpēte, lielākā daļa personālo datoru ražotāju turpina savus pamatkonfigurācijas skaitļotājus aprīkot ar 3,5 collu mikrodisku diskdzini. Pieņem, ka līdz 2002. gadam Kopienā būs 38 miljoni mikrodisku diskdziņu. Tāpēc mikrodisku tirgum Kopienā arī turpmāk būs liela nozīme.
2. 3,5 collu mikrodisku patēriņš Kopienas tirgū
(47) Patēriņa dati Kopienā balstās uz informāciju, kas iekļauta izvērtēšanas lūgumā, pārbaudītiem ražošanas un pārdošanas datiem, ko sniegusi Kopienas ražošanas nozare, un Eurostat sniegtajiem importa apjomiem. Šie aptuvenie dati ļāva pienācīgi novērtēt attiecīgo ražojumu patēriņu Kopienā.
Pamatojoties uz šiem datiem, kopējais patēriņš Kopienā visā analizētajā laika posmā samazinājās par 36 %, no 1,4 miljardiem vienību 1994. gadā līdz 1,3 miljardiem vienību 1995. gadā, 1,1 miljardam vienību 1996. gadā, 1,0 miljardam vienību 1997. gadā un 0,9 miljardiem vienību izmeklēšanas laikā.
3. Imports no attiecīgajām valstīm
a) Vispārīga piezīme
(48) Attiecībā uz Taivānu, ņemot vērā secinājumu, ka nepastāv dempinga turpināšanās vai atkārtošanās iespējamība nākotnē, neveica zaudējumu turpināšanās vai atkārtošanās iespējamības pārbaudi saistībā ar importu no šīs valsts.
b) Japānas un Ķīnas Tautas Republikas importa apjoms, tirgus daļa un cenas
(49) Novērtējot importa apjomus, sadarbības trūkuma dēļ izmantoja Eurostat datus. Kā minēts iepriekš, attiecīgie ražojumi veido tikai daļu no KN pozīcijas, tāpēc novērtējums balstījās uz izsmeļošu muitas informāciju.
(50) Japānas un Ķīnas Tautas Republikas importa apjoms analizētajā laika posmā samazinājās no 11 miljoniem vienību 1995. gadā līdz 2,6 miljoniem vienību izmeklēšanas laikā. Šo abu importpreču kopējā tirgus daļa samazinājās no 0,8 % 1995. gadā līdz 0,3 % izmeklēšanas laikā.
Imports Kopienā (miljonos vienību) | 1995. g. | 1996. g. | 1997. g. | Izmeklēšanas laiks |
Imports no Japānas | 4,86 | 1,695 | 1,390 | 0,655 |
Japānas tirgus daļa | 0,37 % | 0,15 % | 0,14 % | 0,07 % |
Imports no Ķīnas Tautas Republikas | 6,090 | 2,065 | 5,835 | 1,915 |
Ķīnas Tautas Republikas tirgus daļa | 0,47 % | 0,19 % | 0,58 % | 0,22 % |
Kopējais imports no Japānas un Ķīnas Tautas Republikas | 10,95 | 3,76 | 7,225 | 2,570 |
1995. gada indekss = 100 | 100 | 34 | 66 | 23 |
Japānas un Ķīnas Tautas Republikas kopējā tirgus daļa | 0,84 % | 0,34 % | 0,72 % | 0,29 % |
c) Importpreces, kas deklarētas kā Makao izcelsmes importpreces
(51) Būtu jāpiebilst, ka 1995. gadā 200 miljoni vienību ievesti Kopienā kā Makao izcelsmes preces. Taču šādu preču ievešanu pārtrauca 1996. gadā pēc izmeklēšanas, ko veica Komisijas dienests krāpšanas apkarošanai, kurā pierādīja, ka tie ir Ķīnas vai Taivānas izcelsmes mikrodiski. Tāpēc antidempinga maksājumu par šīm importprecēm iekasēja ar atpakaļejošu datumu [11].
4. Ražotāju eksportētāju cenu politika
(52) No Ķīnas Tautas Republikas ievesto 3,5 collu mikrodisku cenas ir apkopotas šajā tabulā.
Avots:
Eurostat.
(EUR par vienību) |
Vidējā importa cena | 1995 | 1996 | 1997 | Izmeklēšanas laiks |
Imports no Ķīnas Tautas Republikas | 0,330 | 0,135 | 0,119 | 0,146 |
(53) Attiecībā uz Ķīnas Tautas Republikas izcelsmes importprecēm, kas ievestas par dempinga cenām, to CIF pārdošanas cenas, kuras noteiktas, kā norādīts 23. apsvērumā, salīdzināja ar vidējām svērtajām ražotāja cenām Kopienas ražošanas nozarē. Salīdzināja tādus pašus ievesto ražojumu modeļus (t.i., lielblīvuma, dubultblīvuma, neiepakotus vai iepakotus, noteiktas sertifikācijas pakāpes, formatētus vai neformatētus mikrodiskus). Salīdzinot vidējās svērtās cenas, atklājās, ka izmeklēšanas laikā Ķīnas Tautas Republikas izcelsmes importa cenas bijušas par 20 % zemākas kā Kopienas ražošanas nozares pārdošanas cenas.
(54) Attiecībā uz Japānu, tā kā neviens Japānas ražotājsnevēlējās sadarboties pašreizējā izmeklēšanā, vienīgās pieejamās cenas ir Eurostat apkopotās cenas un cenas, kas norādītas izvērtēšanas lūgumā. Eurostat apkopotās cenas, salīdzinot ar Ķīnas Tautas Republikas importa cenām šķiet ļoti augstas (0,718 EUR par vienību). Tomēr jāatgādina, ka Eurostat cenas attiecas uz ražojumu grupu, kurā ietilpst arī krietni dārgāki lielas ietilpības mikrodiski, attiecībā uz kuriem pēc 1999. gada izvērtēšanas nepiemēroja aizsardzības pasākumus. Tāpēc nebija iespējams uzskatāmi salīdzināt šo ražojumu cenas. Attiecībā uz lūgumā norādītajām cenām, Japānas ražojumu cenas līdzinājās Kopienas ražošanas nozares cenām.
5. Kopienas ražošanas nozares stāvoklis
a) Ražošanas apjoms, jauda un tās izmantošana
(55) Kopienas ražošanas nozari raksturo šāds ražošanas apjoms, jauda un tās izmantošana:
| 1994. g. | 1995. g. | 1996. g. | 1997. g. | Izmeklēšanas laiks |
Ražošanas apjoms (miljonos vienību) | 185 | 218 | 201 | 182 | 174 |
1995. gada indekss = 100 | 100 | 118 | 109 | 98 | 94 |
Ražošanas jauda (miljonos vienību) | 201 | 223 | 261 | 222 | 222 |
1995. gada indekss = 100 | 100 | 111 | 130 | 110 | 110 |
Jaudas izmantošana | 92 % | 98 % | 77 % | 82 % | 79 % |
b) Pārdošanas apjomi, tirgus daļas un cenas
(56) Kopienas ražošanas nozarei bija šādi pārdošanas apjomi, tirgus daļas un cenas nesaistītajiem pircējiem Kopienā.
| 1994 g. | 1995. g. | 1996. g. | 1997. g. | Izmeklēšanas laiks |
Pārdošanas apjomi (miljonos vienību) | 175 | 211 | 200 | 178 | 168 |
1995. gada indekss = 100 | 100 | 121 | 114 | 102 | 96 |
Tirgus daļa | 12,5 % | 16,2 % | 18,2 % | 17,8 % | 18,7 % |
Vidējā cena par vienību (ECU) | 0,3217 | 0,2503 | 0,2056 | 0,1799 | 0,1511 |
1995. gada indekss = 100 | 100 | 78 | 64 | 56 | 47 |
(57) Kopienas ražošanas nozares tirgus daļa pieauga par 3,7 procentu punktiem no 1994. līdz 1995. gadam un vēl par 2 procentu punktiem no 1995. līdz 1996. gadam. Turpmāk tā svārstījās samērā šaurā diapazonā. No 1994. gada līdz izmeklēšanas laikam cenas pazeminājās par 53 %.
c) Preču uzkrājumi
(58) Preču uzkrājumi ir samērā nemainīgi laika gaitā un tādējādi nesniedz būtisku papildinformāciju par Kopienas ražošanas nozares stāvokli.
d) Rentabilitāte, ienākumi no ieguldījumiem un naudas plūsma
(59) Analizētajā laika posmā Kopienas ražošanas nozare bijauzrādījusi finansiālos rezultātus (t.i., zaudējumus), kas krietni atpalika no peļņas lieluma, kuru atzina par piemērotu Kopienas ražošanas nozarei sākotnējā izmeklēšanā. Peļņas dati par 1995. gadu nav pieejami nozares pārstrukturēšanas dēļ. Analizētajā laika posmā kopumā zaudējumi samazinājās no -3,36 % 1994. gadā līdz -0,17 % izmeklēšanas laikā.
(60) Ienākumu no ieguldījumiem analizētajā laika posmā nebija, un tie kopumā atbilda rentabilitātes izmaiņām. Naudas plūsma nedaudz uzlabojās atbilstīgi rentabilitātei.
e) Nodarbinātība, algas un produktivitāte
(61) Visu analizēto laika posmu Kopienas ražošanas nozarē pakāpeniski samazinājās darbinieku skaits - no 266 darbiniekiem 1994. gadā līdz 132 darbiniekiem izmeklēšanas laikā, kas atbilst 50 % no nodarbināto skaita, sakarā ar Kopienas ražošanas nozares mēģinājumiem samazināt izmaksas un palielināt produktivitāti. Algas samazinājās par 35 %.
(62) Iepriekš minētais nodarbinātības samazinājums notika vienlaicīgi ar Kopienas ražošanas nozares produkcijas apjoma pieaugumu. Tas nozīmē, ka produktivitāte analizētajā laika posmā ir pieaugusi par 89 %, no 695000 līdz 1318000 vienību uz vienu darbinieku.
f) Ieguldījumi un spēja piesaistīt kapitālu
(63) 3,5 collu mikrodisku ražošana ir kapitālietilpīga, un ražotnes parasti strādā visu gadu 24 stundas diennaktī. Lai arī 1994. gadā šajā nozarē ieguldīti 2,9 miljoni ECU, 1995. gadā - 0,6 miljoni EUR un 1996. gadā - 0,3 miljoni ECU, analizētā laika posma pēdējos divos gados nekādus būtiskus ieguldījumus neveica.
(64) Analizētajā laika posmā Kopienas ražošanas nozarei bija tik lieli zaudējumi, ka pēdējo divu gadu laikā tā nespēja rast finansējumu jauniem ieguldījumiem.
g) Kopienas ražošanas nozares eksports
(65) Analizētajā laika posmā eksports palika nemainīgs, veidojot 2 līdz 3 % no kopējā apgrozījuma.
h) Dempinga starpība un atgūšanās no iepriekšējā dempinga
(66) Attiecībā uz ietekmi, kādu izmeklēšanas laikā konstatētā faktiskā dempinga starpība atstāja uz Kopienas ražošanas nozares stāvokli, ir jānorāda, ka Japānas un Ķīnas Tautas Republikas gadījumā tā ir ievērojama. Kopienas ražošanasnozares stāvoklis nedaudz uzlabojās pēc aizsardzības pasākumu ieviešanas, bet tā nav pilnībā atguvusies. Tāpēc aizsardzības pasākumu atcelšanas gadījumā pašreizējā izmeklēšanā konstatētās dempinga starpības ietekme būtu visai liela.
6. Iesniegumi, kas saņemti no ieinteresētajām personām Ķīnas Tautas Republikā
(67) Viens ražotājs eksportētājs Ķīnas Tautas Republikā, kas sadarbojās, apgalvoja, ka 3,5 collu mikrodisku tirgu varot iedalīt divās daļās, ko attiecīgi veido "firmas ražojumi" un "masveida ražojumi". Masveida ražojumu tirgu raksturojot 3,5 collu mikrodisku piegādes vairumā, turklāt preču kvalitāte neesot pamatrādītājs. Turpretim firmas ražojumi parasti atbilstot augstiem kvalitātes standartiem. Tika uzsvērts, ka šīs tirgus daļas esot savstarpēji nošķirtas un tādēļ, veicot analīzi, tās būtu vērtējamas atsevišķi.
Pamatojot savu izteikumu, uzņēmējsabiedrības pārstāvji apgalvoja, ka kvalitatīvo firmas ražojumu pārdošanas apjomi esot nemainīgi, turpretim zemās kvalitātes masveida ražojumu pārdošanas apjomi samazinoties. Turklāt viņi apgalvoja, ka Kopienas ražotāji galvenokārt pārdodot zemas kvalitātes masveida ražojumus, un tas varētu būt izskaidrojums tam, ka viņiem ir zaudējumi. Saskaņā ar iesniegumu šī uzņēmējsabiedrība galvenokārt pārdod firmas ražojumus un tādējādi tā nekonkurē ar Kopienas ražošanas nozari.
(68) Apgalvojumiem, ka vajadzētu atsevišķi izvērtēt firmas ražojumu un masveida ražojumu tirgus daļu, nevar piekrist. Kā jau minēts iepriekš, 3,5 collu mikrodiski ir uzskatāmi par vienādiem ražojumiem neatkarīgi no tā, vai tos pārdod ar firmas zīmi vai bez tās, un to modeļi ir visādā ziņā līdzīgi un savstarpēji aizvietojami. 3,5 collu mikrodisku modeļi, ko pārdod Ķīnas ražotāji, lielā mērā sakrīt ar modeļiem, ko pārdod Kopienas ražotāji; tādējādi tie konkurē vienas tirgus daļas ietvaros.
(69) Vēl viens ieinteresēts ražotājs no Ķīnas Tautas Republikas, kas izmeklēšanā nesadarbojās, apgalvoja, ka Kopienas ražošanas nozares zaudējumi esot radušies nevis importa dēļ no Ķīnas Tautas Republikas, bet tie drīzāk izskaidrojami ar 3,5 collu mikrodisku attīstības pakāpi, jo šie ražojumi tuvāko divu gadu laikā jau izzudīšot. Turklāt viņš apgalvoja, ka Ķīnas ražojumi piederot pie zemas kvalitātes masveida ražojumiem, kas nekonkurējot ar Kopienas produkciju, kura, pēc ieinteresētās personas ieskatiem, esot augstākās kvalitātes firmas produkcija.
(70) Šīs puses apgalvojumus nebija iespējams pārbaudīt sadarbības trūkuma dēļ. Jebkurā gadījumā, neraugoties uz to, ka 3,5 collu mikrodiski patiešām ir sasnieguši zināmu attīstības pakāpi, patēriņa kritums aptvers krietni ilgāku laika posmu nekā divi gadi. Kā norādīts iepriekš, ir sagaidāms, ka pieprasījums pēc 3,5 collu mikrodiskiem saglabāsies arī turpmāk, lai arī pārdošanas apjomi samazināsies, un personālo datoru izgatavotāji turpinās aprīkot savus skaitļotājus ar diskdziņu blokiem kā standartaprīkojumu. Apgalvojumu, ka Ķīnas ražojumi nekonkurējot ar Kopienas produkciju noraidīja jau agrāk.
7. Secinājumi par Kopienas ražošanas nozares stāvokli
(71) Ņemot vērā iepriekš teikto, kas attiecas uz Kopienas ražošanas nozares stāvokli, kopumā rodas iespaids, ka nozares stāvoklis vēl arvien ir smags, neraugoties uz tās tirgus daļas palielināšanos un veiksmīgiem mēģinājumiem ievērojami samazināt ražošanas izmaksas (tās izvērtēšanas laikā samazinātas par 51 %). Ražošanas metodes ir pilnveidotas un uzņēmumi pašlaik ir gandrīz pilnīgi automatizēti ar mērķi paaugstināt rentabilitāti, saglabāt tirgus daļu un maksimāli palielināt peļņu. Tomēr Kopienas ražošanas nozares finanšu stāvoklis vēl nav apmierinošs.
G. ZAUDĒJUMU ATKĀRTOTAS RAŠANĀS VAI TURPINĀŠANĀS IESPĒJAMĪBA
(72) Jāatgādina, ka D iedaļā izdarīts secinājums, ka gan Japānas,gan Ķīnas Tautas Republikas gadījumā, beidzoties antidempinga pasākumu termiņam, iespējams, turpināsies dempings. Izdarīts arī secinājums, ka, beidzoties aizsardzības pasākumu termiņam, pastāv dempinga atkārtošanās iespējamība, jo ievērojami palielināsies par dempinga cenām ievesto importpreču daudzums.
(73) F iedaļā ir norādīts, ka izmeklēšanas laikā Kopienas ražošanas nozares stāvoklis bija apdraudēts.
(74) Beidzoties aizsardzības pasākumu termiņam, Japānas un Ķīnas Tautas Republikas imports par dempinga cenām draud izraisīt Kopienas ražošanas nozares cenu kritumu, kas jau tā ir krietni pazeminātas.
(75) Šādos apstākļos Kopienas ražošanas nozare, kam jau tagad ir zaudējumi, nespēs konkurēt ar lieliem preču daudzumiem, ko pārdos par tik zemām cenām, jo, pirmkārt, cenu starpība šajā tirgū (mikrodiski ir pielīdzināmi plaša patēriņa precēm) uzreiz izraisa piegādātāju maiņu un, otrkārt, šī Kopienas ražošanas nozare jau ir veikusi visus vajadzīgos pārstrukturēšanās pasākumus un pašlaik strādā ar ļoti zemām izmaksām. Tāpēc Kopienas ražošanas nozares finanšu stāvoklis var vēl vairāk pasliktināties, kas var apdraudēt tās pastāvēšanu.
Ķīnas ražotāja eksportētāja viedoklis
(76) Ķīnas ražotājs eksportētājs apgalvoja, ka tādos tirgus apstākļos neesot varbūtības, ka var atkal rasties zaudējumi sakarā ar dempingu no Ķīnas Tautas Republikas. Neesot arī vērts veikt ieguldījumus jau esošo Ķīnas ražošanas iekārtu modernizēšanā, lai ražotu augstas kvalitātes 3,5 collu mikrodiskus, ņemot vērā pašreizējās tirgus tendences, un neesot arī nekādu ražojumu uzkrājumu, kā apgalvo lūguma iesniedzēji. Tādējādi, beidzoties antidempinga maksājumu termiņam, neesot varbūtības, ka var ievērojami palielināties imports no Ķīnas Tautas Republikas.
Uzreiz būtu jāpiebilst, ka attiecīgās uzņēmējsabiedrības apgalvojumus nebija iespējams pārbaudīt, jo šī uzņēmējsabiedrība izmeklēšanas laikā nesadarbojās. Tomēr datu pilnīguma dēļ izklāstītos argumentus izpētīja. Jautājumam par iekārtu modernizēšanu nav nekāda sakara ar zaudējumu atkārtošanos, jo ir pierādīts, ka visi 3,5 collu mikrodisku modeļi, to skaitā tie, ko pašlaik ražo Ķīnas Tautas Republikā, ir līdzīgi ražojumiem, kurus izgatavo Kopienas ražošanas nozare; tātad šie ražojumi savstarpēji konkurē.
Secinājums
(77) Ņemot vērā iepriekš minētos atzinumus, var secināt, ka, beidzoties aizsardzības pasākumu termiņam, iespējams, turpināsies un/vai atkārtosies zaudējumi Kopienas ražošanas nozarē.
H. KOPIENAS INTERESES
1. Vispārīgi apsvērumi
(78) Komisija izvērtēja, vai antidempinga pasākumu saglabāšana attiecībā uz 3,5 collu mikrodiskiem būtu Kopienas interesēs. Kā noskaidrojās, pastāv iespējamība, ka turpināsies un/vai atkārtosies dempings, kas rada zaudējumus. Izmeklēšanas laikā aplūkoja arī jautājumu par to, vai pastāv kādas būtiskas intereses, kas liedz saglabāt aizsardzības pasākumus, kā arī ņēma vērā iepriekšējās maksājumu ieviešanas sekas attiecībā uz visām iesaistītajām pusēm.
(79) Būtu jāatgādina, ka iepriekšējā izmeklēšanā neatzina, ka aizsardzības pasākumu pieņemšana būtu pretrunā Kopienas interesēm. Tāpat jāpiebilst, ka, ņemot vērā to, ka šo izmeklēšanu veica sakarā ar termiņa pārskatīšanu, būtu jānoskaidro, piemēram, kā pašreizējie pasākumi ietekmē lietotājus, patērētājus un tirgotājus.
2. Kopienas ražošanas nozares intereses
(80) Ņemot vērā E iedaļā izklāstītos secinājumus par Kopienas ražošanas nozares stāvokli, jo īpaši attiecībā uz peļņas iztrūkumu, Komisija uzskata, ka atteikšanās no pasākumiem pret dempingu, kas rada zaudējumus, var izraisīt finanšu stāvokļa pasliktināšanos Kopienas ražošanas nozarē.
(81) Kopienas ražošanas nozare ir dzīvotspējīga un var apgādāt tirgu ar ražojumiem, kuri, lai arī sasnieguši augstāko attīstības pakāpi, kalpo kā galvenā informācijas glabāšanas ierīce daudziem datora lietotājiem. Kopienas ražošanas nozare patiešām ir parādījusi gatavību saglabāt savu konkurētspēju Kopienas tirgū. Tas veikts, piemēram:
a) samazinot cenas līdz minimumam, lai saglabātu savu tirgus daļu;
b) veicinot lielāku konsolidāciju;
c) slēdzot atsevišķas ražotnes;
d) plaši izmantojot mūsdienu ražošanas metodes (piemēram, veicinot mehanizāciju un datorizāciju);
e) pilnveidojot produktivitāti;
f) veicot ieguldījumus citu digitālo datu nesēju ražošanā.
(82) Jānorāda, ka datu nesēju ražošana Kopienā, kopumā ņemot, ir tehnoloģiski svarīga joma kopumā. Ražošanas tehnoloģija un Kopienas ražošanas nozares gūtā pieredze, ražojot 3,5 collu mikrodiskus, ir bijusi un arī būs labs pamats turpmākiem jauninājumiem citu saistītu datu nesēju ražošanā. Kopienas ražošanas nozares dzīvotspējas saglabāšana mikrodisku jomā ir ekonomisks priekšnoteikums līdzdalībai augošajā citu datu nesēju tirgū.
3. Nesaistīto importētāju/tirgotāju intereses
(83) Izmeklēšanā sadarbojās tikai viens nesaistīts importētājs. Viņš apgalvoja, ka antidempinga maksājumi ierobežojot importu. Tomēr bija skaidri redzams, ka šis importētājs joprojām spēja ievest importpreces. Arī tad, ja aizsardzības pasākumus saglabātu, šī uzņēmējsabiedrība joprojām spētu ievest 3,5 collu mikrodiskus no attiecīgajām valstīm un no citām valstīm, to skaitā no valstīm, uz kurām antidempinga pasākumi neattiecas.
(84) Turklāt importētāja vājā sadarbība šajā gadījumā liek domāt, ka spēkā esošie pasākumi saistībā ar Japānas un Ķīnas Tautas Republikas izcelsmes importu nav īpaši ietekmējuši nesaistīto importētāju un 3,5 collu mikrodisku tirgotāju stāvokli Kopienā.
(85) Tāpēc var secināt, ka aizsardzības pasākumu saglabāšana diez vai ietekmēs nesaistīto importētāju un 3,5 collu mikrodisku tirgotāju stāvokli Kopienā.
4. Sastāvdaļu piegādātāju intereses
(86) Jebkura turpmāka Kopienas ražošanas nozares jaudas samazināšanās un/vai stāvokļa pasliktināšanās ne tikai negatīvi ietekmētu nodarbinātību un ieguldījumus pašā nozarē, bet varētu skart arī nozares piegādātājus, to skaitā diskešu korpusu, ripu, aizvaru, rumbu, starpliku un atsperu piegādātājus.
(87) Kopienas ražotāji iegūst lielāko daļu materiālu un sastāvdaļu no piegādātājiem Kopienā. Tāpēc antidempingapasākumu saglabāšana noteikti būtu sastāvdaļu piegādātāju nozares interesēs Kopienā.
5. Lietotāju un patērētāju intereses
(88) Galvenie 3,5 collu mikrodisku lietotāji ir programmatūras pavairotāji un galapatērētāji. Neviens no tiem šajā termiņa izvērtēšanas izmeklēšanā savu nostāju nepauda. Tādēļ Komisija uzskata, ka ir piemērojami sākotnējās izmeklēšanas secinājumi šajā sakarā, t.i., izmaksu pieaugumu šajā sektorā, salīdzinot ar kopējām izmaksām, var uzskatīt par nenozīmīgu, un tas tikai nedaudz ietekmēs cenas mazumtirdzniecības patērētājiem vai arī neietekmēs tās nemaz.
(89) Turpretim, beidzoties pasākumu termiņam, Kopienas ražošanas nozares dzīvotspēja būtu nopietni apdraudēta, un tās ražošanas pārtraukšana samazinātu piedāvājumu un konkurenci, tādējādi kaitējot programmatūras pavairotājiem un patērētājiem.
6. Secinājums
(90) Ņemot vērā visu iesaistīto pušu intereses, Komisija secina, ka saistībā ar Kopienas interesēm nav pārliecinošu iemeslu, kāpēc aizsardzības pasākumus nevajadzētu saglabāt.
I. JAPĀNAI UN ĶĪNAS TAUTAS REPUBLIKAI PIEDĀVĀTIE MAKSĀJUMI
(91) Ņemot vērā iepriekš minētos rezultātus, būtu lietderīgi antidempinga maksājumus, kas ieviesti ar Regulu (EEK) Nr. 2861/93, saglabāt pašreizējā līmenī, kā norādīts tabulā.
Japāna | Memorex Telekss: Japan Ltd | 6,1 % |
Hitachi Maxell Ltd | 20,6 % |
TDK | 26,7 % |
Visas pārējās uzņēmējsabiedrības | 40,9 % |
Ķīnas Tautas Republika | Hanny Magnetics | 35,6 % |
Visas pārējās uzņēmējsabiedrības | 39,4 %. |
(92) Izmeklēšanas ilguma dēļ uzskata, ka šiem pasākumiem vajadzētu noteikt četru gadu termiņu.
J. PROCEDŪRAS IZBEIGŠANA ATTIECĪBĀ UZ TAIVĀNU
(93) Ņemot vērā iepriekš izklāstītos datus par Taivānas izcelsmes importprecēm, pašreiz spēkā esošie antidempinga pasākumi attiecībā uz Taivānu vairs nav pamatoti, un izmeklēšana attiecībā uz šīs valsts importu būtu jāizbeidz. Neatkarīgi no izmeklēšanas ilguma procedūra jāizbeidz šis regulas spēkā stāšanās dienā. Patiesībā tās izbeigšanu veicināja daži notikumi pēc izmeklēšanas, kurus izvērtēja pēc dažiem mēnešiem. Šādos apstākļos rīcība ar atpakaļejošu spēku būtu nesavienojama ar notikumu gaitu izmeklēšanas laikā,
IR PIEŅĒMUSI ŠO REGULU.
1. pants
1. Ar šo piemēro galīgo antidempinga maksājumu par tādu Japānas un Ķīnas Tautas Republikas izcelsmes 3,5 collu mikrodisku ar KN kodu ex85232090 (TARIC kods 85232090*40) importu, ko izmanto kodētas ciparu datorinformācijas ierakstīšanai un glabāšanai, izņemot 3,5 collu mikrodiskus ar 120 MB vai lielāku ietilpību, kas ražoti pēc servomehānisma optiski nepārtrauktās vadības tehnoloģijas vai servomehānisma magnētisko sektoru vadības tehnoloģijas.
2. Antidempinga maksājuma likme, ko piemēro Kopienas brīvas robežpiegādes neto cenai tabulā norādīto ražotāju ražojumiem pirms muitas nodokļa nomaksas ir šāda:
Valsts | Uzņēmējsabiedrība | AD maksājuma likme | TARIC papildu kods |
Japāna | Memorex Telekss: Japan Ltd | 6,1 % | 8705 |
Hitachi Maxell Ltd | 20,6 % | 8706 |
TDK | 26,7 % | 8707 |
Visi pārējie ražotāji eksportētāji | 40,9 % | 8999 |
Ķīnas Tautas Republika | Hanny Magnetics | 35,6 % | 8711 |
Visi pārējie ražotāji eksportētāji | 39,4 % | 8999 |
3. Ja nav noteikts citādi, piemēro spēkā esošos noteikumus par muitas nodokļiem.
2. pants
Antidempinga maksājumus ievieš uz četriem gadiem, sākot no šīs regulas spēkā stāšanās dienas.
3. pants
Ar šo izbeidz procedūru attiecībā uz Taivānas izcelsmes 3,5 collu mikrodisku importu.
4. pants
Šī regula stājas spēkā nākamajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2002. gada 18. februārī

Labels: 12
18
4